Prigorodnyn konflikti

Esikaupunkipiirin konflikti oli etninen konflikti inguušien ja osseettien puolisotilaallisten voimien välillä Esikaupunkipiirin itäosassa Pohjois-Ossetia-Alaniassa vuonna 1992.

Tausta
Venäjän keisarikunta oli siirtänyt Esikaupunkipiirin alueelle Terekin kasakoita. Neuvostoliitto pakkosiirsi Terekin kasakat alueelta, koska he olivat tukeneet neuvostovastaisia joukkoja Venäjän sisällissodan aikana. Esikaupunkipiirin alue annettiin inguušeille, jotka olivat tukeneet bolševikkeja.

Vuonna 1944 inguušeja ja tšetšeenejä syytettiin yhteistyöstä natsien kanssa ja Josif Stalinin käskystä inguušit ja tšetšeenit siirrettiin Siperiaan ja Keski-Aasiaan. Asuttamattomaksi jäänyt Esikaupunkipiiri annettiin Pohjois-Ossetialle.

Vuonna 1957 inguušit ja tšetšeenit saivat palata alkuperäisille asuinalueilleen mutta Esikaupunkipiiri jäi osaksi Pohjois-Ossetiaa. Neuvostoviranomaiset yrittivät estää inguušeja palaamasta Esikaupunkipiiriin mutta he onnistuivat muuttamaan alueelle ja ostamaan talojaan takaisin osseeteilta. Vuosien 1973 ja 1980 välillä inguušit vaativat alueen liittämistä Ingušiaan.

Vuonna 1991 jännitteet lisääntyivät, kun inguušit vetosivat Neuvostoliiton korkeimman neuvoston säätämään lakiin.

Konflikti
Vuoden 1992 kesäkuussa ja syyskuun lopussa militanttiuden määrä kasvoi inguušien keskuudessa. Samaan aikaan osseetit alkoivat syrjiä Pohjois-Ossetian inguušeja. Inguušitaistelijat marssivat kohti Esikaupunkipiiriä ja yöllä 30. lokakuuta alkoi viikon kestänyt taistelu. Inguuši- ja osseettimiliisien taistellessa Esikaupunkipiirissä muualla Pohjois-Ossetiassa asuvat inguušit häädettiin kodeistaan. Venäläiset OMON-joukot osallistuivat aktiivisesti taisteluun.

31. lokakuuta venäläinen valtuuskunta saapui alueelle lopettaakseen väkivallan mutta venäläisten rauhanturvaajien sijoittaminen alkoi vasta marraskuun alussa. Vaikka venäläisjoukot estivät osseetteja tekemästä väkivaltaisuuksia, he olivat pääasiassa osseettien puolella. 2. marraskuuta Boris Jeltsin ilmoitti että Esikaupunkipiiri jäisi osaksi Pohjois-Ossetiaa.

Kansanmurhat
Konfliktit
Venäjän federaation historia
Pohjois-Ossetia-Alania
1992